Κώστας Ταράσης

Ο **Κώστας Ταράσης** (γεννημένος στις 10 Νοεμβρίου 1957 στη Οινούσσα Σερρών) είναι Έλληνας παλαίμαχος ποδοσφαιριστής και νυν προπονητής ποδοσφαίρου. Κατά τη διάρκεια της ποδοσφαιρικής του καριέρας αγωνίστηκε σε διάφορες ομάδες, κυρίως όμως στο Πανσερραϊκό, από τα σπλάχνα του οποίου προέρχεται, αλλά και στον Παναθηναϊκό. Διακρίνονταν για την αγωνιστικότητα, το πείσμα, τη δύναμη και τις επιθετικές του αρετές.
## Ποδοσφαιρική καριέρα
Ο Ταράσης ξεκίνησε την ενασχόλησή του με το ποδόσφαιρο από τις ακαδημίες του Πανσερραϊκού.

Tο 1975 πραγματοποίησε το παιδικό του όνειρο και μεταπήδησε από τα τμήματα υποδομών στην πρώτη ομάδα του συλλόγου. Το 1977 υπέγραψε το πρώτο του επαγγελματικό συμβόλαιο. Παράλληλα διετέλεσε και μέλος των Μεικτών ομάδων της Ε.Π.Σ.Σερρών. 

Υπήρξε ο βασικός και αναντικατάστατος αριστερός οπισθοφύλακας του Πανσερραϊκού για τα επόμενα 8 χρόνια, καταγράφοντας 135 επίσημες συμμετοχές στο πρωτάθλημα (129 στην  Ά Εθνική και 6 στη Β’ Εθνική (σεζόν 1979/80). Επίσης χρίστηκε και διεθνής με την Εθνική Ελλάδας.

Το Δεκέμβρη του 1982 μεταγράφηκε έναντι 10.000.000 δρχ. στον Παναθηναϊκό

Αγωνίστηκε στον Παναθηναϊκό από το 1982 έως το 1987 και υπήρξε μέλος της πανίσχυρης ομάδας που μεγαλούργησε σε Ελλάδα και Ευρώπη. 

Με τους «πράσινους»  κατέκτησε 2 Πρωταθλήματα (1984, 1986) και 2 Κύπελλα (1984, 1986), καταγράφοντας συνολικά 93 συμμετοχές στο πρωτάθλημα και σημειώνοντας 2 τέρματα. 

Είχε επίσης ενεργή συμμετοχή  στην ξέφρενη πορεία της ομάδας μέχρι τα ημιτελικά του κυπέλλου Πρωταθλητριών, όπου αποκλείστηκε από την αγγλική Λίβερπουλ με δύο ήττες (0–4 εκτός, 0–1 εντός). 

Νωρίτερα, η ομάδα είχε προκριθεί από τρεις διαδοχικές φάσεις αντιμετωπίζοντας κατά σειρά τις Φέγενορντ (όπου ο Ταράσης αγωνίστηκε με δεμένο κεφάλι) (0–0 εκτός, 2–1 εντός), Λίνφιλντ (2–1 εντός [με τον Ταράση να σκοράρει το νικητήριο τέρμα στο 88ο λεπτό της αναμέτρησης ], 3–3 εκτός) και Γκέτεμποργκ (1–0 εκτός, 2–2 εντός).
 
Το Δεκέμβρη του 1987 μεταγράφηκε στον Άρη  και αγωνίστηκε για ένα εξάμηνο, έχοντας 14 συνολικά συμμετοχές σε όλες τις διοργανώσεις (11 συμμετοχές στο Πρωτάθλημα και 3 στο Κύπελλο Ελλάδας) χωρίς να σημειώσει κάποιο τέρμα.

Πραγματοποίησε το ντεμπούτο του με την κίτρινη φανέλα στις 20 Δεκεμβρίου 1985, με προπονητή τον Γκερντ Πρόκοπ, στον εντός έδρας αγώνα της ομάδας του με τον Ηρακλή (τελικό σκορ 1-1). 

Το καλοκαίρι του 1988 έμεινε ελεύθερος από τον Άρη και μεταπήδησε στην Α.Ε. Μεσολογγίου με τη φανέλα της οποίας διέπρεψε στο πρωτάθλημα της Γ’ Εθνικής για μια διετία, ολοκληρώνοντας παράλληλα και την καριέρα του ως ποδοσφαιριστής.

Αφού κρέμασε τα ποδοσφαιρικά του παπούτσια, ασχολήθηκε με την προπονητική και διετέλεσε προπονητής του Πανσερραϊκού, κατά τη σεζόν 1996/97. 

Στη συνέχεια, προσέφερε από διάφορα πόστα και για περίπου 15 χρόνια (2006-2019) ανεκτίμητο έργο στις ακαδημίες και τα τμήματα υποδομής των «πρασίνων».

Από το καλοκαίρι του 2021, κατέχει το πόστο του Διευθυντή Ακαδημιών της Κηφισιάς.
## Εθνικές ομάδες
Ο Ταράσης διετέλεσε μέλος της Εθνικής Ανδρών την περίοδο 1982-84, με ομοσπονδιακό προπονητή τον Χρήστο Αρχοντίδη.

## Παραπομπές

## Εξωτερικές Πηγές
* Προφίλ Κ. Ταράση στο transfermarkt.com
* Προπονητικό προφίλ Κ. Ταράση στο transfermarkt.gr
* Προφίλ στο worldfootball.net
* Προφίλ στο national-football-teams.com

Κατηγορία:Έλληνες ποδοσφαιριστές
Κατηγορία:Έλληνες προπονητές ποδοσφαίρου
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Πανσερραϊκού
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Α.Ε. Μεσολογγίου
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές Εθνικής Ελλάδος
Κατηγορία:Προπονητές ποδοσφαίρου Πανσερραϊκού